'મેં ક્યારેય નથી સાંભળી.' ભાવિકાએ તરત કહ્યું. 'મારી મમ્મી નિર્મળા- નિમુ સાવ ગભરૂ અને ભોળી હતી.' બંને મામાઓ પાસેથી સાંભળેલી વાતોનું સંકલન કરીને વિભાકર બોલતો હતો. 'મંજુબા જેવી સ્માર્ટ અને ચાલાક એ નહોતી. ગારિયાધાર જેવા નાના ગામમાં ઉછરેલી એટલે પરણીને અહીં આ બંગલામાં આવી ત્યારેય શહેરમાં સુદામો ભૂલો પડ્યો હોય એવી એની દશા હતી. મારો જન્મ થવાનો હતો ત્યારે અહીંથી બધાનો એવો આગ્રહ હતો કે નિમુએ અમદાવાદમાં જ રહેવું જોઇએ. અહીં જેવી તબીબી સવલતો ત્યાં ગામડામાં નહી મળે. પણ મારા મોસાળ પક્ષના બધાની વિચારસણી જૂનવાણી. એ લોકોએ જીદ કરી કે પહેલી ડિલિવરી તો પિયરમાં જ થાય. એ રીતે એ લોકો નિમુને ત્યાં લઇ ગયાં. ગારિયાધારના લોકોને હોસ્પિટલની સુવિધા માટે પાલિતાણા કે ભાવનગર લાંબા થવું પડે. મારો જન્મ પાલીતાણાની હોસ્પિટલમાં થયો.'